b'\n_START_ARTICLE_\nGyvenimo lygis\n_START_PARAGRAPH_\nGyvenimo lygis \xe2\x80\x93 ekonominis ir socialinis kriterijus, apib\xc5\xabdinamas materialin\xc4\x97mis gyvenimo s\xc4\x85lygomis, asmens arba nam\xc5\xb3 \xc5\xabkio perkam\xc4\x85ja galia. Tai vienas svarbiausi\xc5\xb3 socialin\xc4\x97s raidos indeks\xc5\xb3.\n_START_SECTION_\nRodikliai\n_START_PARAGRAPH_\nGyvenimo lygis priklauso nuo to, kiek asmuo ar nam\xc5\xb3 \xc5\xabkis gauna pajam\xc5\xb3 ir kokios yra perkam\xc5\xb3 preki\xc5\xb3 bei paslaug\xc5\xb3 kainos. Kintan\xc4\x8diomis vidutin\xc4\x97mis pajamomis vertinamas visos visuomen\xc4\x97s ar jos sluoksni\xc5\xb3 gyvenimo lygio kitimas. \xc5\xa0alies gyventoj\xc5\xb3 gyvenimo lygio kilimu da\xc5\xbeniausiai vertinama ekonomin\xc4\x97 pa\xc5\xbeanga kaip galutinis ekonomin\xc4\x97s veiklos tikslas, tod\xc4\x97l kaip bendriausias gyvenimo lygio rodiklis tarptautiniuose palyginimuose naudojama bendrojo vidaus produkto (BVP), tenkan\xc4\x8dio vienam gyventojui, arba nacionalini\xc5\xb3 pajam\xc5\xb3, tenkan\xc4\x8di\xc5\xb3 vienam gyventojui, rodikliai. Jie ne visai tiksliai apib\xc5\xabdina gyvenimo lyg\xc4\xaf, nes da\xc5\xbeniausiai dar b\xc5\xabna neformali (neapskaitoma) ekonomin\xc4\x97 veikla, o gyvenimo lygis priklauso ne tik nuo vidutini\xc5\xb3 pajam\xc5\xb3, bet ir nuo pajam\xc5\xb3 pasiskirstymo visuomen\xc4\x97je._NEWLINE_Pripa\xc5\xbe\xc4\xafstama, kad net esant toms pa\xc4\x8dioms vidutin\xc4\x97ms pajamoms \xc5\xa1alyje, kurioje yra didel\xc4\x97 gyventoj\xc5\xb3 pajam\xc5\xb3 diferenciacija, gyvenimo lygis \xc5\xbeemesnis negu \xc5\xa1alyje, kurioje \xc5\xa1i diferenciacija ma\xc5\xbeesn\xc4\x97. Gyvenimo lygio sinonimu da\xc5\xbenai laikomas gyvenimo standart\xc5\xb3 terminas, bet jis labiau pabr\xc4\x97\xc5\xbeia ne esamos pad\xc4\x97ties vertinim\xc4\x85, o siekius, \xc5\xbeemiausiems gyventoj\xc5\xb3 sluoksniams siektin\xc4\x85 gyvenimo lyg\xc4\xaf.\n_START_SECTION_\nTyrimai\n_START_PARAGRAPH_\nDuomen\xc5\xb3 apie gyvenimo lygio pagrindinis \xc5\xa1altinis \xe2\x80\x93 nam\xc5\xb3 \xc5\xabki\xc5\xb3 biud\xc5\xbeet\xc5\xb3 arba gyventoj\xc5\xb3 pajam\xc5\xb3 ir i\xc5\xa1laid\xc5\xb3 tyrimai, periodi\xc5\xa1kai atliekami visose civilizuotose \xc5\xa1alyse. \xc5\xa0ie tyrimai, be pajam\xc5\xb3 ir vartojimo i\xc5\xa1laid\xc5\xb3, apima ir b\xc5\xabsto kokyb\xc4\x99, apsir\xc5\xabpinim\xc4\x85 ilgalaikio vartojimo reikmenimis bei kitas materialinei gerovei svarbias s\xc4\x85lygas. Vertinant gyvenimo lyg\xc4\xaf susiduriama ir su kitomis problemomis: vienodo dyd\xc5\xbeio pajamos lemia skirting\xc4\x85 gyvenimo lyg\xc4\xaf nam\xc5\xb3 \xc5\xabkiams, kuriuose yra skirtingas i\xc5\xa1laikom\xc5\xb3 nari\xc5\xb3 skai\xc4\x8dius. Gyvenimo lygis taip pat priklauso nuo galimyb\xc4\x97s gauti vie\xc5\xa1\xc4\x85sias paslaugas, kurios gyventojams teikiamos nemokamai, ir nuo gamtin\xc4\x97s bei socialin\xc4\x97s aplinkos. \xc5\xa0iuos dalykus sunku kiekybi\xc5\xa1kai \xc4\xafvertinti, tod\xc4\x97l tokiais atvejais kartais vartojamas ne gyvenimo lygio, o gyvenimo kokyb\xc4\x97s terminas. Visuomen\xc4\x97s pajam\xc5\xb3 pasiskirstym\xc4\x85 parodo Lorenzo kreiv\xc4\x97.\n_START_SECTION_\nEngelio d\xc4\x97snis\n_START_PARAGRAPH_\nPr\xc5\xabsijos statistikas Ernstas Engelis nustat\xc4\x97 d\xc4\x97sning\xc4\x85 priklausomyb\xc4\x99: did\xc4\x97jant asmenin\xc4\x97ms pajamoms s\xc4\x85lygin\xc4\x97s i\xc5\xa1laidos maisto produktams nedid\xc4\x97ja, i\xc5\xa1laidos drabu\xc5\xbeiams, b\xc5\xabstui ir komunalin\xc4\x97ms paslaugoms did\xc4\x97ja ne\xc5\xbeymiai, o labai i\xc5\xa1auga i\xc5\xa1laidos \xc5\xa1vietimo, mokslo, kult\xc5\xabriniams ir kitiems nematerialiems poreikiams, kas leid\xc5\xbeia visuomenei \xc5\xa1iose sferose steigti darbo vietas ir didinti valstyb\xc4\x97s pajamas. \xc5\xa0i priklausomyb\xc4\x97 pavadinta Engelio d\xc4\x97sniu.\n_START_SECTION_\nPolitika\n_START_PARAGRAPH_\nValstyb\xc4\x97s vykdomoje paramos skurstantiesiems politikoje da\xc5\xbenai nustatomi minimal\xc5\xabs gyvenimo standartai \xe2\x80\x93 apskai\xc4\x8diuojama, koks vartojimo krep\xc5\xa1elis b\xc5\xabtinas minimaliems poreikiams patenkinti ir kokia jo kaina. Ekonomi\xc5\xa1kai stipresn\xc4\x97se \xc5\xa1alyse da\xc5\xbeniausiai pripa\xc5\xbe\xc4\xafstama valstyb\xc4\x97s atsakomyb\xc4\x97 u\xc5\xbe tai, kad visiems gyventojams b\xc5\xabt\xc5\xb3 garantuotas bent minimalus gyvenimo lygis arba minimal\xc5\xabs gyvenimo standartai.\n_START_SECTION_\nLietuvoje\n_START_PARAGRAPH_\nLietuvoje kaip vienas pagrindini\xc5\xb3 socialin\xc4\x97s paramos skurstantiesiems kriterij\xc5\xb3 1990 m. \xc4\xafvestas minimalaus gyvenimo lygio (MGL) rodiklis, su juo susieta teis\xc4\x97 \xc4\xaf socialin\xc4\x99 param\xc4\x85 ir socialini\xc5\xb3 pa\xc5\xa1alp\xc5\xb3 dydis._NEWLINE_I\xc5\xa1 prad\xc5\xbei\xc5\xb3 MGL sudar\xc4\x97 apie 40\xc2\xa0% vidutinio darbo u\xc5\xbemokes\xc4\x8dio \xe2\x80\x93 nuo 1990 m. sausio MGL buvo 70 rb, nuo 1990 m. spalio \xe2\x80\x93 100 rb. Did\xc4\x97jant preki\xc5\xb3 ir paslaug\xc5\xb3 kainoms MGL buvo nepakankamai didinamas ir 1998\xe2\x80\x932004 m. tesudar\xc4\x97 125 Lt, arba apie 10-15\xc2\xa0% vidutinio darbo u\xc5\xbemokes\xc4\x8dio. 2003 m. Lietuvos BVP vienam gyventojui sudar\xc4\x97 daugiau kaip 40\xc2\xa0% ES \xc5\xa1ali\xc5\xb3 vidurkio ir buvo didesnis tik u\xc5\xbe vienos Europos S\xc4\x85jungos \xc5\xa1ali\xc5\xb3 kandida\xc4\x8di\xc5\xb3 \xe2\x80\x93 Latvijos BVP vienam gyventojui.'